Watter soort vleis is gesonder? | Sarie
Watter soort vleis is gesonder?
Wat is gesonder? Beesvleis, skaapvleis of hoender? FOTO Unsplash
Nog 'n woordjie oor die vet-debat ... Dit gaan nie altyd net oor hoeveel vet jy eet nie, maar ook watter vet, sê Mariza van Zyl, geregistreerde dieetkundige by Beter Eet Voeding en Voedsel Konsult in die Paarl. Sy beroep haar op onder meer onlangse Australiese navorsing.
Daarvolgens verhoog "voerkraal"-diere se vet en vleis laegraadse chroniese inflammasie in jou lyf. En vrylopende diere s'n nie.Weens die Westerse mens se verkeerde leefstyl, is ons liggame byna soos 'n oond wat nie heeltemal afskakel nie. Jou liggaam "veg" dus heeltyd, asof jy 'n bietjie koorsig is. En chroniese inflammasie is een van die onderliggende oorsake vir die toename in siektes soos vetsug, diabetes, hartsiektes en selfs kanker. Weens die voer wat hulle eet, bevat voerkraal-diere se vleis meer omega 6-vette. Westerse mense kry te veel omega 6-vette in, wat die balans tussen omega 3- en omega 6-vette versteur. Dié balans is noodsaaklik om inflammasie hok te slaan. Die vleis van diere wat vry loop en gras vreet, bevat meer omega 3-vette.
Hoender kry gewoonlik antibiotika as groeistimulant, behalwe as dit vrylopend is. Die opbouende newe-effek van antibiotika in ons voedselketting moet nie onderskat word nie. In Suid-Afrika is 85% van die skape vrylopend. Koop dus vleis van Karoo- of ander vrylopende skaap. Sny oortollige vet af, moenie gebrande vleis eet nie en kook met heelwat kruie, soos roosmaryn, om inflammasie te help hokslaan.